साहित्यक पन्छान:-डॉ. ओम गोस्वामी हुंदी लेखनी च इक टकोध ऐ जेह्दी तुलना शायद गै कुसै दी लेखनी कन्ने कीती जाई सकदी होऐ। क्हानी लेखन दी जेकर गल्ल चलै तां लगदा ऐ जे मूल कथानक गी जिसलै अग्गें बधाने आस्तै एह् घटनां परोंदे न तां इक सामधाम चित्तर पाठक दे अग्गें खड़ोई जंदा ऐ। इंदी क्हानियें च कल्पना, रस, अलंकार, कथोपकथन, वातावरण, उद्देश्य, अंतर द्वंद्व, मानसक उथल-पुथल ते वस्तुस्थिति दा कलात्मक बर्णन, संवेदना, संप्रेषण ते भाशा सब किश टकोधी पन्छान कराने आला होंदा ऐ। इस्सै चाल्ली शैली ते समग्गरी दा संगठन बड़ा कलात्मक ते खूबसूरत होंदा ऐ। एह् सारे गुण इंदे नाटकें, एकांकियें, उपन्यासें ते रेखा-चित्तरें बगैरा च मजूद लभदे न। इंदे द्वारा लिखे गेदे निबंधें च गूढ़ चिंतन, दार्शनिकता ते बे-मसाल तर्क जनेह् गुण उब्भरियै सामनै औंदे न। स्हेई मैह्नें च खोज सरबंधी कम्म इन्ने मुश्कल होंदे न जे उनें गी अंबरा तारे त्रोड़ी आनने तुल्ल मिथेआ जंदा ऐ। इयै जनेह् कम्म सफलता कन्नै करी पाना हर कुसै दे बस्सै दी गल्ल निं ऐ। इनें कम्में गी तोड़-चाढ़ने आस्तै बशेश द्रिश्टी दी लोड़ होंदी ऐ। एह् सब खूबियां गोस्वामी हुंदे च मजूद न। इनें खोज सरबंधी जेह्के बी कम्म की ते दे न उंदे च गहराई, बिशे पर मजबूत पकड़ ते ओदा नभान बड़ी सफलता कन्ने कीते दा ऐ। उआं ते साहित्य जगत च गोस्वामी हुंदी पन्छान बतौर सफल क्हानीकार ते संपादक दे रूपै च ऐ पर इनें कवता, गीत, गज़ल, नाटक उपन्यास ते निबंध बिधा च बी जेह्का साहित्य सिरजन कीते दा ऐ ओह्दी बी अपनी टकोधी पन्छान ऐ।